เลขาธิการ คสช.เปิดเผยช่วง 3 เดือนนี้ จะทำหน้าที่ดูแลบ้านเมืองให้ดีที่สุด พร้อมกำชับหน่วยงานติดตามข่าวบิดเบือนและชี้แจงประชาชนตามความเป็นจริง
พลเอก ณัฐพล นาคพาณิชย์ รองเลขาธิการคณะรักษาความสงบแห่งชาติ เป็นประธานการประชุมสำนักเลขาธิการคณะรักษาความสงบแห่งชาติ หรือ คสช. โดยได้กล่าวว่าในช่วง 3 เดือนต่อจากนี้เป็นช่วงเวลาสำคัญของบ้านเมือง ซึ่ง คสช. โดยกองกำลังรักษาความสงบเรียบร้อย และส่วนราชการต่างๆจะร่วมกันทำหน้าที่ให้ดีที่สุด ทั้งการดูแลพื้นที่รับผิดชอบให้มีความสงบเรียบร้อย การพบปะประชาชนเพื่อสร้างการรับรู้ในข้อมูลข่าวสารที่เป็นประโยชน์ต่อการดำเนินชีวิต รวมถึงสร้างสภาวะแวดล้อมที่เอื้ออำนวยให้ประชาชนมีส่วนร่วมในกิจกรรมทางการเมืองอย่างเหมาะสม เดินหน้าสู่การเลือกตั้ง        อย่างไรก็ตาม ในขณะนี้ประชาชนตื่นตัวต่อข้อมูลข่าวสาร ซึ่งถูกเผยแพร่ออกมาอย่างหลากหลายในทุกช่องทางโดยเฉพาะสังคมออนไลน์ ทั้งที่เป็นข่าวสารทั่วไปและข่าวที่เกี่ยวข้องกับการเลือกตั้ง ซึ่งข่าวสารในช่วงนี้มีความสำคัญเพราะส่งผลต่อความรู้สึกของประชาชน โดยพบว่ามีความพยายามที่จะปรุงแต่งข่าวสารให้เกิดประโยชน์กับฝ่ายใดฝ่ายหนึ่ง จึงจำเป็นที่ส่วนราชการจะต้องติดตามให้ทันต่อการรับรู้ของประชาชน โดยรองเลขาธิการ คสช.ได้ให้ความสำคัญกับเรื่องดังกล่าว พร้อมกำชับให้ส่วนราชการติดตามข้อมูลข่าวสารในทุกด้าน พร้อมชี้แจงข้อเท็จจริงในงานที่รับผิดชอบทันที หากพบว่ามีการบิดเบือน โดยให้ชี้แจงผ่านการลงพื้นที่ปฏิบัติงานหรือเครือข่ายต่างๆ เช่น สังคมออนไลน์ การชี้แจงโดยโฆษกหน่วยงาน รายการเดินหน้าประเทศไทย เพจไทยคู่ฟ้า ไลน์ข่าวจริงประเทศไทย เป็นต้น เพื่อให้สังคมเข้าใจและเกิดความกระจ่างตามข้อมูลที่เป็นจริง อันจะส่งผลดีต่อความสงบสุขของบ้านเมืองโดยรวม